Stjórnvöld í Norður- og Suður-Kóreu greindu óvænt frá því í morgun að ríkin hefðu tekið upp samskipti að nýju, rúmu ári eftir að Norður-Kóreumenn lokuðu á allar opinberar samskiptaleiðir milli ríkjanna.
Formlega eiga Kóreuríkin tvö enn í stríði og þótt vopnahlé hafi ríkt frá 1953 andar oftar en ekki köldu á milli Pjongjang og Seúl. 2018 batnaði sambúðin til muna. Þeir Kim Jong-Un, leiðtogi Norður-Kóreu, og Moon Jae-In, nýkjörinn forseti Suður-Kóreu, hittust í þrígang, bein lína milli æðstu valdhafa og herstjórna var opnuð að nýju og leiðtogarnir sammæltust um að binda formlega enda á stríðið innan árs. Þíðan entist þó ekki og eftir að seinni leiðtogafundur þeirra Kims og Donalds Trumps fór út um þúfur í ársbyrjun 2019 versnaði sambandið hratt, uns Norður-Kórea rauf öll opinber samskipti við Suður-Kóreu í júní í fyrra. Í morgun barst svo óvænt tilkynning, án nokkurs opinbers aðdraganda, um að allar samskiptalínur hefðu verið opnaðar að nýju, samkvæmt samkomulagi leiðtoganna tveggja. Í tilkynningu frá skrifstofu Moons segir að þeir Kim hafi skipst á bréfum síðan í apríl, með það fyrir augum að bæta samband ríkjanna. Opnun beinu línanna væri fyrsta skrefið í þá átt. Leiðtogarnir sammæltust líka um að endurskapa traust á milli Kóreuríkjanna eins fljótt og auðið er og halda áfram að bæta samband þeirra," segir í yfirlýsingunni.